Avainsanat

Tiivistelmä



Avainsanat

1 Kumoamiskanne - Kanne sellaisen päätöksen johdosta, jolla on vahvistettu päätös, josta ei ollut nostettu ajoissa kannetta - Tutkimatta jättäminen

(EY:n perustamissopimuksen 173 artikla)

2 Kumoamiskanne - Kumoamistuomio - Vaikutukset - Seuraukset siitä, että yhteisöjen tuomioistuin on osittain kumonnut kilpailusääntöjen rikkomista koskevassa menettelyssä tehdyn päätöksen - Päätöstä ei ole kumottu niiden osalta, joille päätös on osoitettu, mutta jotka eivät ole nostaneet siitä kumoamiskannetta

(EY:n perustamissopimuksen 173, 176 ja 189 artikla)

3 Kumoamiskanne - Kumoamistuomio - Vaikutukset - Seuraukset siitä, että yhteisöjen tuomioistuin on osittain kumonnut kilpailusääntöjen rikkomista koskevassa menettelyssä tehdyn päätöksen - Komission velvollisuus tutkia uudelleen päätöksensä niiden osalta, joille se on osoitettu, mutta jotka eivät olleet nostaneet siitä kumoamiskannetta - Velvollisuuden ulottuvuus

(EY:n perustamissopimuksen 173 ja 176 artikla)

4 Toimielinten säädökset, päätökset ja muut toimet - Toimen peruuttaminen - Lainvastaiset toimet - Päätös, jolla määrätään sakko kilpailusääntöjen rikkomisesta - Päätöksen peruuttamisen edellytykset

(Neuvoston asetuksen N:o 17 3 artikla ja 15 artikla)

5 Kumoamiskanne - Kumoamistuomio - Vaikutukset - Seuraukset siitä, että yhteisöjen tuomioistuin on osittain kumonnut kilpailusääntöjen rikkomista koskevassa menettelyssä tehdyn päätöksen - Komission päätyminen päätöksen uudelleen tutkimisen perusteella siihen, että se on lainvastaisesti katsonut niiden, joille päätös on osoitettu, mutta jotka eivät ole nostaneet siitä kumoamiskannetta, rikkoneen kilpailusääntöjä - Velvollisuus palauttaa lainvastaisten päätelmien vuoksi maksetut sakot

(EY:n perustamissopimuksen 173 artikla)

6 Kumoamiskanne - Yhteisöjen tuomioistuinten toimivalta - Vaatimuksia sellaisen määräyksen antamiseksi, jolla velvoitettaisiin ryhtymään tietyn päätöksen kumoavan tuomion täytäntöön panemiseksi tarvittaviin toimenpiteisiin ja jolla erityisesti velvoitettaisiin palauttamaan kumotun päätöksen nojalla maksetut sakot, ei voida tutkia

(EY:n perustamissopimuksen 173 ja 176 artikla)

Tiivistelmä

7 Kumoamiskannetta, joka kohdistuu sellaiseen päätökseen, jossa pelkästään vahvistetaan aiempi päätös, josta ei ole nostettu ajoissa kannetta, ei voida tutkia.

8 Missään ei kielletä komissiota tekemästä yhtä ainoaa päätöstä useista perustamissopimuksen kilpailusääntöjen vastaisista menettelyistä, olkoonkin että jotkut niistä, joille päätös on osoitettu, eivät ole osallistuneet osaan näistä kilpailusääntöjen vastaisista menettelyistä, edellyttäen että päätöksestä käy selvästi ilmi kullekin, jolle se on osoitettu, ne seikat, joita on pidetty langettavina sen osalta.

Vaikka päätös onkin yhden ainoan päätöksen muotoon laadittu ja siinä muodossa julkaistu, sitä on tarkasteltava nippuna yksittäistapauksissa tehtyjä päätöksiä, joissa todetaan, millä tavalla kunkin yrityksen, jolle päätös on osoitettu, on katsottu rikkoneen kilpailusääntöjä, ja määrätään mahdollisesti sakko. Perustamissopimuksen 189 artiklan perusteella jokainen näistä yksittäistapauksittaisista päätöksistä velvoittaa kaikilta osiltaan sitä, jolle se on osoitettu. Mikäli joku, jolle päätös on osoitettu, ei ole nostanut tästä yhdestä ainoasta päätöksestä 173 artiklan mukaista kumoamiskannetta itseään koskevilta osin, päätös pysyy edelleen voimassa hänen osaltaan ja velvoittaa häntä.

Tämän vuoksi on niin, että jos joku, jolle päätös on osoitettu, päättää nostaa kumoamiskanteen, asia tulee yhteisöjen tuomioistuimessa tai yhteisöjen ensimmäisen oikeusasteen tuomioistuimessa vireille vain päätöksen häntä koskevilta osin. Sen sijaan muita niistä, joille päätös on osoitettu, koskevat päätöksen osat, joita nämä eivät ole riitauttaneet, eivät kuulu sen riidan kohteeseen, joka yhteisöjen tuomioistuimen tai ensimmäisen oikeusasteen tuomioistuimen on ratkaistava. Yhteisöjen tuomioistuin tai ensimmäisen oikeusasteen tuomioistuin voi ratkaista kumoamiskannetta käsittelevässä oikeudenkäynnissä vain asianosaisten sen tutkittavaksi saattaman oikeudenkäynnin kohteen. Näin ollen tällainen yhden ainoan päätöksen muodossa oleva päätös voidaan kumota vain siltä osin, kuin ne, joille se on osoitettu, voittavat asiansa yhteisöjen tuomioistuimissa.

9 Perustamissopimuksen 176 artiklan sanamuodosta ei voida päätellä, että siinä asetettu velvollisuus koskisi vain kulloisenkin tuomioon johtaneen oikeudenkäynnin asianosaisten oikeusasemaa. Lähtökohtaisesti ei siis voida sulkea pois sitä mahdollisuutta, etteivätkö toimenpiteet, jotka asianomaisen toimielimen on toteutettava, voisi poikkeuksellisesti ulottua varsinaisen kumoamistuomioon johtaneen oikeudenkäynnin ulkopuolelle, jotta tuomiossa todettujen lainvastaisuuksien vaikutukset saadaan poistettua.

Tietyin edellytyksin asianomainen toimielin voi olla perustamissopimuksen 176 artiklan perusteella velvollinen tutkimaan kohtuullisen ajan kuluessa tehdystä vaatimuksesta, onko sen ryhdyttävä toimenpiteisiin asian voittaneiden asianosaisten lisäksi niitä kohtaan, joille toimi on osoitettu, mutta jotka eivät nostaneet siitä kumoamiskannetta. Näin ollen silloin kun toteamus siitä, että perustamissopimuksen 85 artiklan 1 kohtaa on rikottu, kumotaan yhteisöjen tuomioistuimen tuomiolla sillä perusteella, että epäiltyä yhdenmukaistettua menettelytapaa ei pystytty näyttämään toteen, laillisuusperiaatteen vastaista olisi se, ettei komissio olisi velvollinen tutkimaan samoihin tosiseikkoihin perustunutta alkuperäistä päätöstään muun samaan yhdenmukaistettuun menettelytapaan osallistuneen osalta.

Tällaisen uudelleentutkimisvelvollisuuden ulottuvuutta on arvioitava kumoamistuomion tuomiolauselman ja perustelujen valossa. Asianomaisen toimielimen on tällaisen tuomion noudattamiseksi ja pannakseen sen täysin täytäntöön noudatettava tuomion tuomiolauselman lisäksi tuomion perusteluja, jotka ovat tuomiolauselman välttämätön tuki, sillä perustelut ovat välttämättömiä määritettäessä sitä, mitä tuomiolauselmassa tarkasti ottaen on lausuttu.

10 Vaikka asetuksen N:o 17 3 ja 15 artiklan nojalla tehtyjen komission päätösten, joissa on todettu perustamissopimuksen 85 tai 86 artiklaa rikotun ja määrätty tästä syystä sakkoja, peruuttamisesta tai poistamisesta ei ole olemassa erityisiä säännöksiä, asetus ei kuitenkaan estä sitä, että komissio tarkastelee päätöstään uudelleen yksityisen oikeussubjektin hyväksi, silloin kun päätös on joltain osin lainvastainen.

Luottamuksensuojan periaatteesta ja oikeusvarmuuden periaatteesta johtuvin varauksin yhteisöjen toimielimillä on tunnustettu olevan oikeus peruuttaa lainvastaiset päätökset, joilla niille, joille ne on osoitettu, on annettu jokin etu. Sitä suuremmalla syyllä niillä on tämä oikeus siinä tapauksessa, että päätöksessä, josta on kyse, pelkästään asetetaan velvoitteita yksityiselle oikeussubjektille tai määrätään hänelle seuraamuksia.

11 Siltä osin kuin komissio päätyisi tarkasteltuaan kilpailusääntöjen rikkomista koskevassa menettelyssä tehtyä päätöstä uudelleen tämän päätöksen osittain kumonneen tuomion valossa siihen, että tietyt toteamukset, joiden mukaan ne, joille päätös on osoitettu, mutta jotka eivät ole nostaneet siitä kumoamiskannetta, olivat osallistuneet perustamissopimuksen 85 artiklan vastaisiin menettelyihin, olisivat lainvastaisia, sillä olisi paitsi oikeus palauttaa näiden toteamusten perusteella maksetut sakot, niin myös velvollisuus laillisuusperiaatteen ja hyvän hallintotavan mukaisesti tehdä niin, koska muuten perustamissopimuksen 176 artiklan tehokas vaikutus (effet utile) estettäisiin kokonaan. Talousarviota koskevat säännöt eivät voi estää näiden sakkojen palauttamista. Näihin sääntöihin, joiden tarkoituksena on varmistaa toimielinten sisällä varainhoidon sääntöjenmukaisuus, ei voida vedota perusteena sille, että yksityisten oikeussubjektien oikeuksien suojaa voitaisiin rajoittaa tai että yhteisöjen toimielimet voisivat välttää kumoamistuomion noudattamisen.

12 Kumoamiskanteessa esitettyjä vaatimuksia, joilla pyritään siihen, että komissio velvoitetaan toteuttamaan kaikki tietyn päätöksen kumonneen tuomion täytäntöön panemiseksi tarvittavat toimenpiteet ja erityisesti palauttamaan kumotun päätöksen nojalla maksetut sakot, ei voida tutkia.

Perustamissopimuksen 173 artiklassa yhteisöjen tuomioistuimille annettu kumoamisvalta ei sisällä sitä, että ne voisivat antaa määräyksiä yhteisöjen toimielimille. Perustamissopimuksen 176 artiklassa määrätään tuomiovaltaa käyttävän viranomaisen ja toimeenpanovaltaa käyttävän viranomaisen välisestä toimivallan jaosta, jonka mukaan toimielimen, jonka toimi on kumottu, on määriteltävä kumoamistuomion täytäntöön panemiseksi tarvittavat toimenpiteet käyttämällä harkintavaltaansa, jonka käyttäminen on yhteisöjen tuomioistuinten laillisuusvalvonnan alaista, ja noudattaen tältä osin sekä täytäntöön pantavan tuomion tuomiolauselmaa ja tuomion perusteluja että yhteisön oikeutta.